REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/135-22

11. oktobar 2022. godine

B e o g r a d

ZAPISNIK

ČETVRTE SEDNICE ODBORA ZA ZAŠTITU ŽIVOTNE SREDINE,

ODRŽANE 11. OKTOBRA 2022. GODINE

Sednica je počela u 11,06 časova.

Sednicom je predsedavao Aleksandar Jovanović, predsednik Odbora.

Pored predsednika Odbora, sednici su prisustvovali članovi Odbora: Milimir Vujadinović, zamenik predsednika Odbora, Dušan Marić, Marija B. Jovanović, Marko Mladenović, Aleksandar Mirković, Dušan Radojević, Dejan Bulatović, Ivana Parlić, Branimir Jovančičević, Jasmin Hodžić, Radomir Lazović i Enis Imamović, kao i Dušan Radosavljević (zamenik Smiljane Maksimović, koja je podnela ostavku na funkciju narodnog poslanika), Marijan Rističević (zamenik Danice Grujičić) i Marina Lipovac Tanasković (zamenik Ivane Parlić).

Sednici nisu prisustvovali članovi Odobra: Danica Grujičić, Nemanja Joksimović i Ivan Karić.

Sednici je prisustvovala i narodna poslanica Radmila Vasić.

U skladu sa članom 74. stav 3. Poslovnika, sednici su, po pozovu, prisustvovali i predstavnici Ministarstva rudarstva i energetike: Dejan Milijanović, pomoćnik ministra za rudarstvo i geologiju, Zoran Pavlović, pomoćnik ministra za inspekcijski nadzor i Petar Ranković, savetnik u Kabinetu ministra, kao i predstavnici Ministarstva zaštite životne sredine: Jelena Tanasković, državni sekretar, Aleksandar Dujanović, državni sekretar i Sara Pavkov, šef Kabineta ministra.

Predsednik Odbora sazvao je Četvrtu sednicu na Zahtev za sazivanje sednice Odbora, koji je podnelo devet članova Odbora, na osnovu člana 71. Poslovnika Narodne skupštine, sa sledećim

D n e v n i m r e d o m :

1. Razmatranje pitanja opravdanosti kosine u podnožju planine Starice u Majdanpeku sa aspekta zaštite životne sredine, poštovanja važećih propisa i pravila struke i razmatranje Izveštaja MRE o dosadašnjim i planiranim aktivnostima na poslovima sanacije nestabilne kosine u podnožju planine Starica površinskog kopa Severni revir.

Pošto je konstatovano da postoji kvorum za rad i odlučivanje, Odbor je radio prema dnevnom redu navedenom u zahtevu za održavanje sednice.

Predstavnici Ministarstva rudarstva i energetike informisali su Odbor o pitanjima na dnevnom redu sednice i predstavili Izveštaj Ministarstva rudarstva i energetike o dosadašnjim i planiranim aktivnostima na poslovima sanacije nestabilne kosine u podnožju planine Starica površinskog kopa Severni revir.

U diskusiji su učestvovali: Aleksandar Jovanović, Milimir Vujadinović, Dejan Milijanović, Zoran Pavlović, Jelena Tanasković, Aleksandar Mirković, Ivana Parlić, Radomir Lazović, Marijan Rističević, Branimir Jovančičević, Jasmin Hodžić, Dejan Bulatović i Radmila Vasić.

Nakon završene diskusije, pristupilo se glasanju o podnetim predlozima.

Odbor nije usvojio predlog Radomira Lazovića da Odbor apeluje da se puste iz pritvora građani Majdanpeka i da se utvrdi da li je bilo prekoračenja službenih ovlašćenja prilikom hapšenja građana Majdanpeka (tri glasa za, osam članova Odbora nije glasalo).

Odbor je, većinom glasova (devet za, dva protiv, jedan nije glasao) usvojio predlog Milimira Vujadinovića da se usvoji Izveštaj Ministarstva rudarstva i energetike, koji je razmatran na sednici Odbora.

Odbor je, većinom glasova (devet za, tri protiv) usvojio predlog Milimira Vujadinovića da se osudi kršenje Poslovnika Narodne skupštine od strane predsednika Odbora zato što nije blagovremeno reagovao na govor Ivane Parlić i da se Odbor ograđuje od izjave kojom se narušava ugled Narodne supštine Republike Srbije i njenih građana poređenjem njenog sistema sa fašističkim i hitlerovskim.

Odbor je, većinom glasova (devet za, tri protiv) usvojio predlog Marijana Rističevića, koji je tražio da se Odbor izjasni o reklamiranom kršenju Poslovnika Narodne skupštine od strane predsednika Odbora i utvrdio da je predsednik Odbora prekršio Poslovnik Narodne skupštine.

Sednica je zaključena u 15,45 časova.

Sastavni deo ovog zapisnika čini obrađen tonski snimak sednice Odbora.

SEKRETAR PREDSEDNIK

Milica Bašić Aleksandar Jovanović